钦定古今图书集成/理学汇编/文学典/第145卷 > 《徐师曾文体明辩》 > 《敕》
## 钦定古今图书集成/理学汇编/文学典/第145卷 > 《徐师曾文体明辩》 > 《敕》

按：《字书》云：“敕，戒敕也。”亦作敕。刘熙云：“敕，饬也，使之警
饬，不敢废慢也。”刘勰云：“戒敕为文，实诏之切者。周穆
王命郊父受敕宪，此其事也。”汉制，天子命令有四，其
四曰戒书，即戒敕也。唐制，王言有七，其四曰发敕，五
曰敕旨，六曰论事敕书，七曰敕牒。则唐之用敕广矣。
宋亦有敕，或用之于奖谕，岂敕之初意哉？其词有散
文，有四六，故今分古、俗二体而列之。宋制，戒励百官，
晓谕军民，别有敕榜，故以附焉。今制：诸臣差遣，多予
敕行事，详载职守，申以勉词。而褒奖责让亦用之，词
皆散文。又六品以下官赠封，亦称“敕命”，始兼四六，亦
可以见古文兴复之渐云。